en en id en ms id id ms id id id id id id id ms id id id id id ms id id id en id id id id id id ms ms id ms ms ms id ms id id id id id ms id ms ms id ms id ms ms ms ms ms ms fr id id ms id id id id id id id id id id id id ms fr id id ms id id id ms ms id id id id id id id id id id id fr id id ms id zh id en ms ar ms id id sw id ms ms ms id id ms id id ms sw id ms ms ms id id ms id ms en ms id id id id id ms id id id id id id id id ms id ms ms id ms id id id id ms id id ms ms id ms ms id ms id id ms ms id ms id id id id fr id id id id ms ms ms ms id id id id id id id id ms en id en ms es ms id ms id fi id id de ms fr ms cs en ms ms ms ms en id id id id en id id ms id ms id eo id id id id id ms id id id ms ceb ms en id id id fr id ms id ms id id id id id ms id id id id id ms id id id id id id id id ms id id id id id ms ms id id ms id id id id id id ms id id id id id hu id id id ms id id id ms id id id ms id id id id id id id id id id ms id id id id id ms zh ms en en ms id tr en id ms ms ms en en ms it id id it ms ms it en ms it hbs_lat id pt en id pt en id pt eo id pt ms ms pt ms id pt id ms pt ms id pt id it ms en id fr id en en ms id ms es ms en ms ms ms ms id en es ms ms id id id id id id id id ms ms id id id ms ms ms ms ms id id id id id ms en ms en id cs da en cs en da cs en cs en cs cs en en en de cs en da cs en en da en en en cs cs da en da cs en en cs cs en en en cs cs da en da cs en en cs da en en en es cs da en da en ms id id id id ms ms ms id id ms id id id en en es da id id en ms id id hbs_lat id pt id id pt id id id id id id id ms id id
Kehidupan Hari Esok, Bermula Dari Sini. Berhenti Sejenak, Sebelum Terus Melangkah Untuk Memastikan Perjalanan Seterusnya Tiada Halangan. Semalam Yang Berlalu, Menjanjikan Seribu Kilauan Bintang Untuk Hari Yang Mendatang
ORANG MELAYU : Jangan Cemar Bangsa dan Citra Islam
TIRAI Ramadan tahun ini dipenuhi dengan kisah yang mengaibkan bangsa Melayu Malaysia dan memaparkan betapa nipisnya iman mahupun ketakwaan dalam diri, meskipun hakikatnya mereka beragama Islam dan seolah-olah rasa kemanusiaan sudah ditalkinkan terus daripada hadir dalam diri.
Dengan sejumlah 65 kes buang bayi sepanjang tahun ini, memang wajar Kabinet memutuskan kes pembuangan bayi disiasat mengikut Seksyen 302 Kanun Keseksaan membawa hukuman gantung sampai mati, manakala kes cubaan membunuh mengikut Seksyen 307 kanun sama membawa hukuman penjara maksimum 20 tahun.
Dengan 181 kes buang bayi bagi tempoh 2008 hingga 2009 dan perangkaan 257,411 sijil pendaftaran kelahiran anak tidak sah taraf yang dicatat dalam tempoh 2000 sehingga Julai 2008 dengan sebahagian besarnya membabitkan bangsa Melayu adalah suatu yang amat membimbangkan.
Tidak cukup dengan kes buang bayi, bangsa Melayu Malaysia turut terpalit dengan kes penderaan terhadap wanita oleh suami, hatta menendang dan memijak isteri yang hamil, membunuh isteri serta anak di samping menyimbah asid yang berkesudahan dengan kecacatan kekal.
Penulis beristighfar setiap kali membaca berita seumpama itu meskipun bukan ahli keluarga sendiri yang terbabit dalam salah laku berkenaan kerana bimbang dengan segala macam peristiwa yang membabitkan bangsa Melayu kerana ia turut mencemarkan citra Islam sebagai agama yang syumul di mata kaum lain di negara ini!
Segala macam peristiwa buruk yang memalukan itu, seolah-olah menunjukkan bangsa Melayu tidak pernah sedar diri dan kufur segala nikmat daripada Allah SWT terhadap mereka di negara ini berbanding bangsa lain yang lebih malang seperti Palestin di Gaza umpamanya.
Khamis lalu, penulis berkesempatan menyaksikan video yang memaparkan situasi keperitan dan kegetiran hidup rakyat Palestin yang hidup melarat ekoran dasar kepungan Israel dan Mesir terhadap Gaza pada kunjungan Pengerusi Masyarakat Islam (TIS) Palestin-Bandar Jabalia, Abdalrahim M Shehab ke Berita Harian.
Kehidupan serba daif 80 peratus penduduk Palestin yang menganggur selepas segala ladang tanaman dan kilang di Gaza dibedil tentera Israel serta sumber air diracuni sehingga mereka terpaksa mendapatkan ihsan masyarakat antarabangsa walau untuk mendapatkan sesuap makanan cukup menikam kalbu.
Video yang menayangkan betapa bersyukurnya masyarakat Islam Palestin dengan bantuan yang diuruskan TIS, lebih-lebih lagi ketika menyambut Ramadan al-Mubarak dengan seisi keluarga dalam khemah bantuan kerana kediaman masing-masing musnah dibedil Israel, begitu mendera emosi.
Dada terasa sebak dan air mata mengalir laju sepanjang menyaksikan video yang turut memaparkan betapa bedilan laknat tentera Israel yang turut mengenai sekolah, masjid, hospital dan universiti sehingga menyebabkan kematian orang awam termasuk bayi, wanita mahupun orang tua tidak berdosa.
Jika penulis melihat segala macam peri laku buruk masyarakat Melayu Islam Malaysia dengan penuh kekesalan kerana ia mempamerkan betapa rapuhnya iman mereka sebagai penganut Islam, berbeza pula dengan seorang teman diskusi yang menyifatkan sebagai perkara biasa kerana pernah menyaksikan perkara seumpama itu pada zaman remajanya.
Teman ini melihat isu terbabit sebagai paparan rapuhnya rangkaian sosial masyarakat Melayu Islam berbanding dulu ketika imam, orang tua, ketua kampung dan penduduk setempat, begitu muafakat antara satu sama lain sehingga keharmonian kehidupan sekampung terpelihara.
Kes sedemikian lazimnya membabitkan individu yang panas baran dan tidak dapat mengawal amarah ketika kejadian sehingga terjadi peristiwa yang tidak mungkin dilakukan manusia dalam keadaan normal. Mereka tidak minta dilahirkan panas baran. Selalunya juga membabitkan individu yang dipandang hina oleh masyarakat dan terbiar.
Kita dapat membuat kesimpulan tentang betapa rendahnya taraf keimanan individu terbabit. Keimanan sememangnya tiada dalam diri ekoran taraf pendidikan rendah atau lebih malang tidak bersekolah sama sekali sehingga tahap pemikiran terlalu cetek dan terbatas, jawab teman ini selamba ketika penulis berhujah binatang pun tahu sayangkan anak.
Bagi teman ini, jika rangkaian hubungan sosial masih kuat dalam masyarakat Melayu Islam seperti suatu ketika dulu yang menyaksikan imam, orang tua dan ketua kampung berada pada kedudukan disegani masyarakat dan berfungsi sebagai individu yang memberi panduan, teladan dan nasihat, salah laku seumpama itu dapat dibendung.
Ketua kampung pada 1970-an dilantik oleh orang kampung dalam kalangan yang disegani masyarakat dan begitu mengambil berat mengenai kebajikan anak buah mereka sehingga jika ada yang sakit, bersalin atau kematian, akan diuruskan keperluan menurut yang diperlukan.
Hujah teman ini wajar direnung dan diberi perhatian kerana segala macam salah laku bangsa Melayu Malaysia hari ini mencerminkan masyarakatnya yang sakit dan Islam nampaknya tidak lagi menjadi benteng kukuh yang mampu menghalang perbuatan tidak bertanggungjawab mahupun bertamadun.
Lalu ia bukan saja perlu diatasi dengan melihat kes seumpama itu secara terpisah, tetapi juga menyeluruh kerana masyarakat Melayu yang sakit tidak menguntungkan sesiapa juga, malah memberi peluang kepada pihak yang suka menangguk di air keruh untuk menjalankan jarum mereka.
Alangkah malu dan daifnya bangsa Melayu membiarkan peristiwa tidak berperi kemanusiaan mahupun bertamadun itu terus menjadi paparan media untuk dibaca seluruh negara oleh pembaca pelbagai bangsa, seolah-olah kemunafikan suatu kebanggaan dan citra hakiki Islam!
Dicatat oleh SAHARUDDIN ABDULLAH di 2:47 PM No comments:
Kemalangan : Etika Islam Menjamin Keselamatan Pengguna - Usah Ragui
Ramadan kembali untuk memberikan kerahmatan kepada umat Islam selama sebulan dan akan disusuli dengan kemenangan pada 1 Syawal nanti. Seperti kebiasaan umat Islam di seluruh negara, kita akan berpusu-pusu pulang ke kampung masing-masing untuk meraikan hari lebaran dengan keluarga tercinta.
Ada yang akan menaiki kenderaan persendirian, bas, motosikal dan kenderaan awam dengan satu matlamat iaitu pulang ke destinasi dengan selamat. Malangnya setiap kali cuti umum atau hari perayaan, maka pokok perbincangan kita adalah kematian disebabkan kemalangan jalan raya.
Masalah ini seolah-olah tiada noktah akhirnya di Malaysia. Setiap hari, media massa menyiarkan dan memaparkan kemalangan ngeri yang menyebabkan kecederaan dan kematian kepada individu tertentu termasuklah orang yang kita kenali dan sayangi.
Paparan oleh pihak media seolah-olah tidak lagi menjadi perhatian masyarakat Malaysia, malahan mereka menerimanya sebagai takdir daripada Allah.
Adakah kemalangan jalan raya yang menyebabkan kecederaan dan kematian adalah takdir daripada Allah? Bagaimanakah Islam melihat kemalangan jalan raya yang menyebabkan kecederaan dan kematian ini dari sudut undang-undang jenayah Islam?
Bagaimanakah Islam sebagai agama yang syumul ini dapat mengurangkan kadar kemalangan maut sekali gus 'kemalangan sifar' di Malaysia? Bagaimanakah Islam melihat kemalangan jalan raya dari sudut maqasid al-syariah iaitu dalam hal menjaga nyawa sama ada nyawa sendiri atau nyawa orang lain?
Statistik menunjukkan bahawa kemalangan jalan raya yang menyebabkan kematian dan kecederaan berlaku hampir setiap hari. Perangkaan oleh Polis Trafik Bukit Aman mengesahkan bahawa kadar kematian rakyat Malaysia di jalan raya meningkat setiap tahun dan konsisten iaitu 6,745 orang pada 2009 dan 6,527 pada tahun sebelumnya.
Sehingga Jun 2010, kadar kemalangan jalan raya yang melibatkan kematian adalah seramai 3,379 dan angka ini dijangka meningkat pada hari-hari perayaan.
Jika dilihat daripada statistik tersebut, secara purata kadar kemalangan maut yang berlaku di Malaysia adalah di antara dua hingga tiga orang dalam sehari. Cuba kita bayangkan, angka kematian dalam seminggu, sebulan, atau setahun hanya disebabkan oleh kecuaian manusia di jalan raya.
Menurut perangkaan yang dikeluarkan oleh Malaysian Institute of Road Safety Reseach (MIROS), bangsa Melayu yang beragama Islam adalah bangsa yang paling ramai maut disebabkan kemalangan jalan raya.
Pada tahun 2008, 62 peratus daripada 10,753 kematian yang dikenal pasti sebagai bangsa Melayu adalah sebanyak 6,703, diikuti bangsa Cina sebanyak 2,190 dan bangsa India sebanyak 1,137.
Jika menurut peringkat umur pula, mangsa yang berumur 18 hingga 30 tahun adalah penyumbang terbesar kematian diikuti peringkat umur 31 hingga 50 tahun. Ini menunjukkan bahawa peringkat umur yang masih muda dan boleh menyumbang kepada pendapatan keluarga, masyarakat dan negara terbunuh di atas jalan raya.
Menurut DSP Zainal Abdul Abdul Hamid dari Cawangan Bukit Aman, faktor utama yang menyumbangkan kemalangan jalan raya adalah sikap manusia sendiri ketika memandu di jalan raya.
Umat Islam di Malaysia yang telah diterapkan sikap yang mahmudah sejak dari kecil seperti sabar, bekerjasama, berhati-hati, mendahulukan orang lain, menghormati perasaan orang lain, saling bantu membantu sesama Islam dan hendaklah mempraktikkan amalan mulia yang amat dituntut oleh Islam ketika berada di jalan raya.
Mungkin hubungan kita dengan Allah, hablum min Allah adalah baik terutamanya di bulan Ramadan seperti berpuasa, bertadarus, bersedekah, mengerjakan amalan wajib dan sunat dan amalan-amalan yang baik. Tetapi kita sering terlupa bahawa hubungan kita sesama manusia, hablum min al-nas ketika berada di jalan raya perlu juga dijaga.
Ini kerana jika kita melakukan dosa terhadap Allah dengan melakukan kemungkaran, kita boleh terus memohon keampunan daripada Allah secara terus. Tetapi jika kita menyakiti hati pengguna jalan raya yang lain, seperti memandu laju, cuai, mengekori rapat kenderaan lain, meletakkan kenderaan sesuka hati tanpa mengira perasaan orang lain, tidak memberikan isyarat ketika ingin menukar haluan, berlumba dan tidak mematuhi peraturan dan undang-undang jalan raya, maka dosa itu tidak akan diampunkan oleh Allah kecuali kita memohon maaf daripada individu tersebut.
Oleh itu, hilangkanlah perasaan riak, takbur, ingin menunjuk-nunjuk, tidak bertimbang rasa, pemarah dan tidak sabar ketika berada di jalan raya. Marilah kita budayakan budaya Islam ketika memandu bagi mengelakkan menyakiti hati sesama manusia sekali gus dapat menghindari kemalangan maut yang saban tahun semakin bertambah.
Jika ditinjau dari sudut undang-undang jenayah Islam, kematian disebabkan kemalangan jalan raya dikategorikan sebagai pembunuhan yang tersilap kerana kecuaian. Ini disebabkan pelaku tidak mempunyai niat untuk menyebabkan kematian tetapi kematian tetap berlaku disebabkan kecuaian pelaku di jalan raya.
Ia dikenali sebagai al-qatl bi khata', pembunuhan disebabkan oleh kesilapan. Hukuman bagi mereka yang menyebabkan kematian disebabkan kecuaian ketika memandu boleh dikenakan diyah yang ringan iaitu membayar kepada ahli waris si mati sebanyak 100 ekor unta atau yang senilai dengannya.
Malahan pesalah juga dikehendaki membayar kafarah iaitu memerdekakan seorang hamba, jika dia tidak mampu maka hendaklah dia berpuasa selama dua bulan berturut-turut. Begitu beratnya hukuman bagi mereka yang melakukan jenayah pembunuhan tidak sengaja menurut undang-undang jenayah Islam.
Hukuman ini dianggap adil, setiap pemandu sepatutnya mempunyai sikap berhati-hati di jalan raya dan jika dia menyebabkan kemalangan dan kematian kepada mangsa, pemandu terbabit perlu membayar diyah kepada ahli waris si mati.
Kemungkinan besar, mangsa yang terbunuh adalah ketua keluarga yang menyara anak isteri atau ahli keluarganya dan dengan adanya pampasan bernilai 100 ekor unta atau nilaiannya sama, maka ia dapat meringankan bebanan ahli waris yang masih hidup.
Jika ditinjau undang-undang jenayah di negara lain seperti di Pakistan, pemandu yang memandu dengan melulu dan cuai dan menyebabkan kematian kepada mangsa boleh dikenakan hukuman diyah dan ditambah dengan hukuman takzir yang boleh membawa hukuman penjara sehingga 10 tahun.
Hal ini jelas dinyatakan di dalam Seksyen 25, Ordinan Berkaitan Dengan Nyawa ( Perlaksanaan Qisas dan Diyah) 1984. Diyah yang dikenakan bernilai 10,000 dirham atau bersamaan dengan 30.63 kilogram perak atau senilai dengan wang semasa. Mungkin sudah tiba masanya pihak kerajaan menilai dan mengetatkan undang-undang jalan raya dengan memasukkan peruntukan berkaitan pampasan kepada ahli waris si mati yang terbunuh di jalan raya disebabkan kecuaian pemandu lain atau sebab-sebab lain.
Sehingga kini, Seksyen 41, Akta Pengangkutan Jalan Raya 1987 (Akta 333) hanya memperuntukkan hukuman bagi pemandu cuai atau merbahaya jika disabitkan hanya akan dikenakan hukuman penjara tidak kurang daripada dua tahun sehingga 10 tahun dan boleh dikenakan hukuman denda tidak kurang RM5,000 hingga tidak lebih daripada RM20,000.
Tiada langsung konsep diyah diberikan kepada waris mangsa yang mana ahli keluarganya terbunuh disebabkan kesalahan pemandu lain atau agensi-agensi lain seperti mengorek lubang di jalan raya tetapi tidak menyediakan papan tanda secukupnya sehingga pemandu jatuh dan mati.
Oleh itu, kutiplah pahala di bulan Ramadan ini sebanyak-banyaknya ketika kita berada di jalan raya. Ia sesuai dengan hadis Rasulullah yang bermaksud: "Mengelakkan bahaya daripada jalan raya adalah satu kebaikan."
Penulis ialah Pensyarah Kanan di Fakulti Undang-Undang, Universiti Kebangsaan Malaysia.
Dicatat oleh SAHARUDDIN ABDULLAH di 2:45 PM No comments:
Masalah Sosial Yang Menjijikan - Jangan Sekadar Mendengar dan Memandang
HARI demi hari, laporan tentang kes pembuangan bayi semakin menghiasi dada akhbar di negara ini. Statistik menunjukkan sehingga Mac 2010 sahaja, lebih daripada 400 kes pembuangan bayi telah direkodkan dalam tempoh beberapa tahun lalu. Ini bermakna isu sosial yang dikategorikan sebagai mudah terancam (vulnerable) yang berlaku dilihat tidak akan berkesudahan dan terus berpanjangan terutamanya di bandar- bandar utama di negara ini.
Kes-kes pembuangan bayi ini dikaitkan dengan proses pembandaran yang berlaku terutamanya di awal tahun 1970-an dan 1980-an apabila ramai penghijrah dari desa menuju ke bandar untuk mencari pekerjaan yang dijanjikan tetapi sesetengahnya terpesona dengan janji yang ditabur sehingga terperangkap dalam jebak yang dipasang dan akhirnya menerima nasib malang.
Namun begitu, situasi yang berlaku kini adalah berlainan dimensi dan rentaknya. Malah pemacu yang menjadi penyebab kepada berlakunya isu sosial adalah begitu kompleks. Kalau dahulu, tumpuan hanya kepada pekerja-pekerja yang bertugas di sektor perkilangan sahaja, tetapi kini tumpuannya telah beralih arah dan lebih pelbagai - dari sektor perkilangan, pelajar sekolah, pelajar institut pengajian tinggi sehinggalah kepada pendatang asing sama ada yang berpermit mahupun yang menyeludup secara haram. Sedang gendang dan irama kelestarian bandar dipalu, isu-isu ketidaklestariannya semakin membuak-buak menonjolkan dirinya.
Proses pembandaran yang berlangsung dengan begitu pesat bermula dari awal tahun 1970-an sehinggalah sekarang dengan tujuan utamanya adalah untuk membawa kepada pemodenan dan meningkatkan taraf kehidupan masyarakat yang lebih baik dan sempurna. Namun kemodenan yang diharapkan untuk meningkatkan asas kesepaduan dan kerukunan kehidupan, sebaliknya telah membawa kepada sikap individualisme yang semakin menebal di kalangan warga bandar dan seterusnya melunturnya semangat kejiranan walaupun sesetengah jaraknya hanya dipisahkan oleh batu-bata jarak setebal satu inci sahaja.
Atas landasan individualisme yang semakin pula meneguh dalam diri seseorang itu, hal-hal yang berkaitan dengan fardu kifayah jarang lagi diambil peduli dan difikirkan untuk kepentingan komuniti, masyarakat apatah lagi negara keseluruhannya.
Jika di kampung dahulu, ikatan yang wujud terbina atas dasar kekeluargaan. Lantaran saling mengenali di antara satu sama lain dan boleh menegur sapa atau menasihati anak- anak jiran sekampung kerana perkaitan darah yang mengalir datangnya dari keluarga yang sama. Anak orang anak kita juga. Oleh itu, tiada rasa curiga untuk menegur perkara yang dirasakan tidak baik yang dilakukan oleh anak jiran tetangga. Ikatan yang terbentuk di atas dasar kekeluargaan itu menimbulkan rasa saling menghormati yang tinggi kerana hirarki kekeluargaan tadi.
Sebaliknya berlaku dalam kehidupan di bandar, ikatan yang terbina adalah atas dasar profesionalisme pekerjaan dan membawa kepada sikap individualisme yang begitu menebal di kalangan warganya. Jiran sebelah menyebelah saling tidak mengenali di antara satu sama lain. Sementelah pula kepelbagaian etnik yang wujud turut menebalkan suasana individualisme tersebut.
Daya ketahanan masyarakat yang terbina melalui nilai-nilai budaya yang baik juga semakin berkurangan dan hampir lenyap dalam usaha mempertahankan kemodenan tadi. Situasi inilah yang membawa kepada kemunculan isu-isu sosial yang kerap dipaparkan di dada-dada akhbar.
Isu yang pastinya meruntun jiwa kita ini menuntut satu perspektif yang lebih berkesan untuk merungkai permasalahan yang berlaku. Pendekatan kompleksiti iaitu pendekatan yang menyediakan ruang untuk pemikiran dan ruang untuk memahami perkara yang sebenar-benarnya berlaku wajar difikirkan. Bukan sekadar hanya di ruang luar permukaan isu tersebut sahaja yang diteliti tetapi memahami sedalam-dalamnya sistem dan aturan sosial yang berlaku menurut kaca mata budaya, agama dan pengetahuan setempat.
Peningkatan isu-isu yang bersifat kompleks ini menuntut pemahaman yang lebih tuntas tentang proses yang berlangsung walau di peringkat mana sekalipun isu tersebut berlaku. Isu yang saling berkait di antara satu sama lain ini perlu diteliti, difahami dan dirungkaikan menurut pelbagai teras disiplin ilmu (multi-disiplin dan inter-disiplin). Ahli peneliti sains sosial dan agamawan misalnya boleh digandingkan dalam memahami isu sosial yang dibincangkan agar tindakan yang diambil tidak bersifat sementara, ad hoc dan kadangkala tersasar jauh daripada membetulkan aturan sosial tersebut.
Sememangnya, jangkamasa yang diambil untuk menyelesaikan isu-isu yang berkait dengan sistem sosial yang telah tercalar ini akan menjadi lebih lama berbanding dengan tindakan secara ad hoc atau bersifat sementara. Tetapi jika aturan dan susunan sosial yang telah tercalar itu tidak dibetulkan, permasalahan yang sama akan terus berulang mengikut keadaan dan di tempat yang lain pula.
Isu-isu yang bersifat mudahterancam ini - penagihan dadah, jenayah, pelacuran, keruntuhan rumah tangga, pembuangan bayi dan sebagainya adalah saling berkait dan perlu diteliti dengan sedalam-dalamnya ikatan-ikatan yang terbentuk akibat kecelaruan sistem sosial tadi. Kemudiannya, barulah dapat dikenal pasti pemacu-pemacu yang menjadi punca kepada permasalahan tersebut. Sebarang tindakan yang bakal diambil juga akan terkelola dalam aturan sistem sosial tadi.
Governans kompleksiti (complexity governance) perlu difikirkan dengan lebih mendalam agar isu pembuangan bayi yang berangkaian pula dengan isu-isu sosial yang lainnya tidak semakin parah natijahnya kepada bangsa kita umumnya. Kita tidak boleh mengharapkan hanya segelintir kementerian dan jabatan serta orang perseorangan membendung gejala yang tidak sihat ini daripada terus menjadi bahan santapan minda setiap hari. Kita juga tidak boleh mengharapkan embun untuk menghilangkan dahaga kelestarian setelah sumber air dicemarkan atas nama pembangunan dan pemodenan.
PENULIS ialah Felo Penyelidik dan Pensyarah Kanan Institut Alam Sekitar dan Pembangunan (Lestari) Universiti Kebangsaan Malaysia
Sumber : http : //www.utusan.com.my/
Dicatat oleh SAHARUDDIN ABDULLAH di 2:43 PM No comments:
Tragedi Mercun ; Siapa yang Harus Dipersalahkan - anak-anak, ibu bapa atau pihak berkuasa?
APAKAH tragedi yang menimpa seorang kanak-kanak berusia 6 tahun yang mayatnya tercampak dan tersangkut pada sebatang pokok, manakala otaknya bersepai akibat letupan mercun boleh memberi keinsafan kepada semua pemain mercun dan bunga api di Malaysia?
Tragedi menyayat hati itu berlaku di sebuah rumah di Kampung Seberang Baruh Cabang Tiga, Kuala Terengganu diharap menjadi titik mula untuk masyarakat mengubah sikap terhadap bahan terlarang itu.
Tetapi ternyata, adalah sukar untuk masyakat kita berubah sekelip mata. Biarpun tragedi seumpama ini berlaku pada bulan Ramadan saban tahun, tetapi ia masih berulang lagi.
Sepatutnya untuk sekian kalinya, perlu ada kempen besar-besaran untuk memisahkan mercun dengan Ramadan. Ini kerana kedua-dua unsur ini seolah-olah sudah tidak dapat dipisahkan.
Kita berasa sedih dan pilu apabila melihat setiap hari terpapar di dada akhbar kes-kes kecederaan akibat bermain mercun. Apakah kejadian ini bagaikan tidak ada noktah dan tiada jalan penyelesaian?
Mulai sekarang, masyarakat kena belajar daripada bencana akibat bermain mercun. Kecederaan kekal seperti putus jari tangan dan buta pada usia masih muda, patut membina semangat semua pihak untuk memberhentikan aktiviti yang berbahaya ini.
Pun begitu cabaran untuk menghentikan kegiatan bermain mercun dan bunga api mestilah didahului dengan menyekat kemasukan dan penjualan bahan terlarang itu.
Janganlah seperti sekarang, di mana ia mudah diperoleh di merata-rata tempat seperti di bazar Ramadan dan pasar malam.
Kita percaya, pihak polis, kastam dan Unit Pencegahan Penyeludupan telah pun memainkan tanggungjawab masing-masing.
Tetapi kita menyeru usaha itu dilipat gandakan dengan memantau penjualan mercun dan bunga api di mana-mana bagi mengelak bahan terlarang itu terus dijual secara berleluasa.
Setakat memberi amaran keras akan mengenakan tindakan kepada mana-mana individu yang mengedar, menyimpan atau bermain mercun termasuk buatan sendiri di dalam media, tidak akan berkesan.
Rakyat tertanya-tanya bagaimana rampasan besar terhadap penyeludupan mercun dan bunga api dilakukan oleh pihak berkuasa tetapi bahan itu masih mudah diperoleh. Siapa yang membekal dan menjualnya.
Selagi pihak berkuasa memejamkan sebelah mata terhadap penjualan mercun di bazar Ramadan atau pasar malam, sampai bila-bila pun masalah ini tidak akan selesai. Kita perlu cari jalan mengatasi isu ini secara menyeluruh. Hentikanlah musibah yang kita sendiri cari.
Sampai bila kita harus berpura-pura dan terus bersimpati apabila mengira jumlah kanak-kanak yang cedera dan maut akibat mercun.
Ada juga yang persoalkan, kenapa susah sangat pihak berkuasa untuk bertindak tegas ke atas penjual mercun yang berniaga secara terbuka?
Pun begitu, pihak berkuasa tidak patut dipersalahkan, kerana ia juga adalah tanggungjawab utama ibu bapa. Terserah kepada ibu bapa sama ada tergamak melihat jari tangan anak-anak mereka menjadi putus dan kaki kudung serta mata buta.
Elok ikut pesanan ini, kalau sayangkan anak, jangan beli dan membakar mercun serta bunga api di sepanjang Ramadan dan Hari Raya Aidilfitri ini.
Sumber : http : //www.utusan.com.my/
Dicatat oleh SAHARUDDIN ABDULLAH di 2:40 PM No comments:
MERCUN ; Mengapa Kita Terus Jadi Bodoh - Dimanakah kewarasan akal kita
MUSIBAH yang mengorbankan kanak-kanak malang selepas kepalanya hancur akibat letupan stor bunga api dan mercun di Kampung Seberang Baroh, Chabang Tiga, Kuala Terengganu, kelmarin memberi isyarat jelas kepada pihak berkuasa agar bertindak lebih tegas untuk membanteras pengedaran, penjualan dan pembakaran bahan itu. Mangsa, Khairul Arif Ayub, 6, mati dengan mayatnya tersangkut di atas pokok setinggi 15 meter selepas terpelanting akibat letupan kuat yang boleh didengar pada jarak empat kilometer. Selepas lebih 20 tahun import mercun dan bunga api diharamkan di negara ini berkuat kuasa 1991, berikutan kebakaran kilang mercun Bright Sparklers di Sungai Buluh, mengorbankan 22 nyawa dan mencederakan 103 yang lain, ternyata pengharaman itu tidak memberi kesan ketara. Dalam perbahasan di Dewan Rakyat pernah dinyatakan, sejumlah 353 kes tangkapan dilakukan pada 2005 kerana melanggar Seksyen 42 Akta Bahan Letupan 1957 dan jika disabitkan kesalahan kerana mengilang, memiliki atau mengimport kedua-dua bahan itu boleh dihukum penjara lima tahun atau denda RM10,000 atau kedua-duanya sekali. Walaupun hukuman itu berat dan dianggap setimpal, namun pembakaran mercun dan bunga api masih terus berlaku, malah makin berleluasa sama ada ketika sambutan Tahun Baru Cina, Chap Goh Meh, Hari Raya Puasa, Deepavali, Krismas mahupun sambutan tahun baru. Lebih memeranjatkan, bunga api dan mercun kini dijual secara terbuka, bukan saja di kedai, malahan di kebanyakan bazar Ramadan. Apakah ini petanda undang-undang kita perlu diperketat dan penguatkuasaan serta pemantauan harus dipertingkat? Korban dan kecederaan akibat letupan stor di Kuala Terengganu kelmarin juga wajar mendorong pihak berkuasa mengharamkan terus penjualan dan pembakaran semua jenis bunga api dan mercun di negara ini.
Pembakaran mercun dan bunga api di segenap ceruk seluruh negara setiap kali tiba musim perayaan membuktikan bahan yang dirampas pihak berkuasa cuma dalam kuantiti yang kecil. Sebaliknya, sebahagian besar lagi bahan letupan itu memasuki pasaran gelap dan masih sampai ke tangan pengguna. Akibatnya, pada setiap Ramadan sebelum menjelang perayaan, pasti ramai kanak-kanak dan remaja menjadi mangsa termasuk melecur muka, badan, buta, putus jari atau tangan kudung, gara-gara letupan bahan yang diubah suai atau berpunca daripada kecuaian. Kejadian ini turut membuktikan pihak berkuasa kekurangan maklumat yang disalurkan orang ramai mengenai kegiatan penjualan mercun dan bunga api. Namun tanggungjawab membanteras pembakaran mercun dan bunga api harus dipikul bersama masyarakat setempat, ibu bapa dan keluarga. Dengan memastikan anak tidak membeli dan bermain mercun, sebahagian risiko kecederaan sudah dapat diatasi. Lagi pun membakar mercun bukanlah budaya Melayu, malah Islam turut melarang umatnya melakukan perbuatan sia-sia, membazir, membahayakan diri serta harta benda. Malangnya masih ramai termasuk mereka yang berjawatan tinggi apabila balik ke kampung pada musim perayaan, mereka turut membawa mercun dan bunga api sebagai ole-ole, kononnya untuk memeriahkan sambutan Aidilfitri, walaupun mereka tahu risikonya. Justeru, sudah sampai masanya pihak berkuasa bertindak tegas menguatkuasakan undang-undang dan meningkatkan kempen kesedaran agar orang ramai tidak terus menjual atau membeli bunga api dan mercun, yang tidak mendatangkan sebarang faedah.
Sumber : http : //www.bharian.com.my/
Dicatat oleh SAHARUDDIN ABDULLAH di 2:40 PM No comments:
Thursday, August 19, 2010
Doa Untuk Kesejaahteraan Keluarga
ربنا هب لنا من أزواجنا وذرياتنا قرة أعين واجعلنا للمتقين اماما
"Wahai Tuhan kami, anugerahkan kepada kami pasangan-pasangan
dan zuriat keturunan kami, perkara-perkara yang menyukakan hati melihatnya,
dan jadikanlah kami imam / ikutan bagi orang-orang yang bertaqwa.
Pembantu kami dalam melakukan ketaatan kepada-Mu...
Kekalkanlah kasih sayang kami hingga ke syurga-Mu...
Tunjukilah kami jalan keluar ....
Terhadap masalah-masalah yang kami hadapi ....
Hanya kepadaMu tempat kami mengadu ...
Engkau Maha Berkuasa membuka hati-hati manusia...
Jadikanlah anak-anak kami zuriat yang soleh...
Lembutkanlah hati-hati mereka ...
Masukkanlah Nuur HidayahMu ke dalam hati mereka...
Ampunilah dosa kami di atas kelalaian kami dalam mendidik mereka mengenali-Mu...
Jauhkanlah mereka daripada pengaruh-pengaruh...
Yang merosakkan akhlak dan aqidah mereka...
Jauhkanlah mereka daripada kawan-kawan yang jahat ...
Kurniakanlah kami kekuatan untuk terus menasihati dan mendoakan mereka ...
Jadikanlah mereka zuriat yang sentiasa menunaikan solat ...
Jadikanlah mereka zuriat yang sentiasa ringan melakukan ketaatan kepada-Mu ...
Jadikanlah mereka zuriat yang sentiasa mendoakan kami ketika kami berada di dalam kubur...."
Dicatat oleh SAHARUDDIN ABDULLAH di 2:02 PM No comments:
Saturday, August 7, 2010
BAHASA MELAYU ? BAHASA MALAYSIA ? - Gunakan istilah BAHASA MELAYU
MASIH ADA LAGI RAKAN YANG KELIRU
Buat rakanku yang budiman!
Baru sekejap tadi, ada seorang rakan memanggilku melalui telefon bimbit bertanya khabar dan dalam khabar itu ada pertanyaan yang cukup penting tentang nilai jati diri dan bangsa diselitkan: salah satunya penggunaan bahasa Melayu dan bahasa Malaysia. Ada orang guna bahasa Malaysia dan ada orang guna bahasa Melayu. Tapi, saya yakin guru yang mengajarkan Bahasa Melayu di Malaysia masih menggunakan mata pelajaran Bahasa Melayu dan masih mengajarkan subjek Bahasa Melayu dengan bahasa pengantar bahasa Melayu. Tak tahulah, cikgu subjek lain: harap-harap mereka suka menggunakan bahasa Melayu daripada bahasa Malaysia. Hal ini kerana, orang Cina, India, dan bangsa lain di Malaysia yang sedang makan, sedang minum, sedang berbual, sedang tidur sebilik, atau apa juga bersama-sama orang Melayu, pastinya sedang bertutur menggunakan bahasa Melayu bukannya bahasa Malaysia. Setakat ini, saya belum jumpa lagi bidang fonologi, bidang morfologi, bidang sintaksis, dan bidang semantik dalam bahasa Malaysia (mungkin bahasa Malaysia ini ada campuran fonologi bahasa Melayu + Cina + India + Kadazan-dusun+ lain-lain). Kalau ada bentuk baharu ini, mungkin kita boleh cuba-cuba gunakan. Kalau mantap, kita aplikasikan di peringkat prasekolah dulu, sekolah rendah tahap satu, sekolah rendah tahap dua, peringkat menengah rendah. peringkat menengah atas, peringkat IPT, peringkat menteri, dan sebagainya. Macam masa kita nak perkenalkan PPSMI dulu tu. Kalau berjaya ok, kalau tak berjaya...nak buat macam mana: tapi kawan kita dah banyak kumpul duit BISP. Tapi tak lama lagi dah tak ada PPSMI, kena bayar balik ke BISP tu, bayar balik tak mungkin kok...
Pada saya, bahasa Melayu itu cukup sinonim dengan bangsa Melayu dan bangsa lain yang pernah menerima pendidikan di Malaysia dan belajar subjek Bahasa Melayu: lagipun bahasa Melayu ada sistem tatabahasanya yang semakin hari semakin mantap (bangsa lain tak sibuk pun nak ubah-ubah kita pulak nak ubah). Tak perlulah saya mengaitkan bahasa Melayu dengan Perkara 152 Perlembagaan Peresekutuan dan Akta Bahasa. Biarlah orang lain membicarakannya. Bagi saya, seronok kalau semua penduduk Malaysia tak kira menteri, guru, atau sesiapa sahaja yang diwartakan sebagai warganegara tahu bagaimana fonem [a], [e], [i], [o], [u] diujarkan dengan betul dan tepat: janganlah kita membicarakan soal nama bahasa Malaysia atau bahasa Melayu: manakah yang betul? kerana masih ada antara kita yang gagal mengujarkan aksara ini dengan betul dan tepat. Biarlah nama bahasa Melayuku, menjadi kekal di Tanah Melayu, milik bangsa Melayu yang satu dan menjadi penyatu buat semua bangsa yang pernah menyebut aksara ini dalam bahasa Melayu suatu ketika dulu (mungkin masa di darjah satu, atau di tingkatan satu, atau di tahun satu di universiti). Wahai sahabatku, teruslah menyebut, merangkaikan aksara itu hingga menjadi kata, frasa, ayat yang bernilai untuk dijaja di peringkat global. Terima kasih bahasa Melayu.
Dicatat oleh SAHARUDDIN ABDULLAH di 4:26 PM No comments:
BAHASA MELAYU ? BAHASA MALAYSIA
MASIH ADA LAGI RAKAN YANG KELIRU
Buat rakanku yang budiman!
Baru sekejap tadi, ada seorang rakan memanggilku melalui telefon bimbit bertanya khabar dan dalam khabar itu ada pertanyaan yang cukup penting tentang nilai jati diri dan bangsa diselitkan: salah satunya penggunaan bahasa Melayu dan bahasa Malaysia. Ada orang guna bahasa Malaysia dan ada orang guna bahasa Melayu. Tapi, saya yakin guru yang mengajarkan Bahasa Melayu di Malaysia masih menggunakan mata pelajaran Bahasa Melayu dan masih mengajarkan subjek Bahasa Melayu dengan bahasa pengantar bahasa Melayu. Tak tahulah, cikgu subjek lain: harap-harap mereka suka menggunakan bahasa Melayu daripada bahasa Malaysia. Hal ini kerana, orang Cina, India, dan bangsa lain di Malaysia yang sedang makan, sedang minum, sedang berbual, sedang tidur sebilik, atau apa juga bersama-sama orang Melayu, pastinya sedang bertutur menggunakan bahasa Melayu bukannya bahasa Malaysia. Setakat ini, saya belum jumpa lagi bidang fonologi, bidang morfologi, bidang sintaksis, dan bidang semantik dalam bahasa Malaysia (mungkin bahasa Malaysia ini ada campuran fonologi bahasa Melayu + Cina + India + Kadazan-dusun+ lain-lain). Kalau ada bentuk baharu ini, mungkin kita boleh cuba-cuba gunakan. Kalau mantap, kita aplikasikan di peringkat prasekolah dulu, sekolah rendah tahap satu, sekolah rendah tahap dua, peringkat menengah rendah. peringkat menengah atas, peringkat IPT, peringkat menteri, dan sebagainya. Macam masa kita nak perkenalkan PPSMI dulu tu. Kalau berjaya ok, kalau tak berjaya...nak buat macam mana: tapi kawan kita dah banyak kumpul duit BISP. Tapi tak lama lagi dah tak ada PPSMI, kena bayar balik ke BISP tu, bayar balik tak mungkin kok...
Pada saya, bahasa Melayu itu cukup sinonim dengan bangsa Melayu dan bangsa lain yang pernah menerima pendidikan di Malaysia dan belajar subjek Bahasa Melayu: lagipun bahasa Melayu ada sistem tatabahasanya yang semakin hari semakin mantap (bangsa lain tak sibuk pun nak ubah-ubah kita pulak nak ubah). Tak perlulah saya mengaitkan bahasa Melayu dengan Perkara 152 Perlembagaan Peresekutuan dan Akta Bahasa. Biarlah orang lain membicarakannya. Bagi saya, seronok kalau semua penduduk Malaysia tak kira menteri, guru, atau sesiapa sahaja yang diwartakan sebagai warganegara tahu bagaimana fonem [a], [e], [i], [o], [u] diujarkan dengan betul dan tepat: janganlah kita membicarakan soal nama bahasa Malaysia atau bahasa Melayu: manakah yang betul? kerana masih ada antara kita yang gagal mengujarkan aksara ini dengan betul dan tepat. Biarlah nama bahasa Melayuku, menjadi kekal di Tanah Melayu, milik bangsa Melayu yang satu dan menjadi penyatu buat semua bangsa yang pernah menyebut aksara ini dalam bahasa Melayu suatu ketika dulu (mungkin masa di darjah satu, atau di tingkatan satu, atau di tahun satu di universiti). Wahai sahabatku, teruslah menyebut, merangkaikan aksara itu hingga menjadi kata, frasa, ayat yang bernilai untuk dijaja di peringkat global. Terima kasih bahasa Melayu.
Dicatat oleh SAHARUDDIN ABDULLAH di 4:26 PM No comments:
6 langkah Untuk Kita Berjaya
APAKAH sifat-sifat istimewa yang dimiliki oleh orang-orang yang berjaya dan berhemah tinggi? Mengapa mereka terus menempa kejayaan demi kejayaan, sedangkan dalam masa yang sama orang lain terus dilanda masalah?
Jawapannya ialah bagaimana mereka melihat setiap masalah yang dihadapi. Mereka mengendali setiap masalah secara betul dan praktikal. Mereka juga memahami enam prinsip yang berhubungkait dengan jenis masalah.
Penulis menemui jawapan ini dalam buku Tough Times Never Last, But Tough People Do oleh Dr. Robert H. Schuller. Justeru, penulis ingin berkongsi dengan pembaca akhbar Utusan Malaysia petua untuk menuju kejayaan. Keenam-enam petua ini adalah dipetik daripada buku tersebut.
1. SETIAP INSAN YANG HIDUP MEMPUNYAI MASALAH
Apakah masalah yang anda hadapi sekarang? Adakah ia disebabkan anda tidak mempunyai pekerjaan? Mungkin anda berfikir bahawa setelah mendapat pekerjaan, semua masalah akan lenyap. Umum tahu bahawa mereka yang mempunyai pekerjaan juga mempunyai banyak masalah.
Mereka mengeluh kerana terpaksa bangun awal pagi untuk pergi ke tempat kerja pada setiap hari bekerja. Terdapat juga ratusan, mungkin ribuan pekerja mendapat kerja yang tidak mereka sukai.
Sesetengah orang pula beranggapan bahawa masalah mereka timbul kerana terpaksa melapor diri kepada seorang ketua. Tetapi ramai pula ketua yang menghadapi masalah, sama ada dari segi perhubungan antara kakitangan atau pun pengurusan kakitangan.
Jadi, bagaimanakah keadaan mereka yang berjaya? Adakah mereka terkecuali daripada menghadapi masalah? Sebenarnya setiap kejayaan tidak menghapuskan masalah, malah ia melahirkan satu masalah yang baru pula. Kita haruslah terima keadaan ini sebagai satu hakikat hidup seharian di dunia ini.
2. JANGKA MASA TERHAD
Setiap masalah akan berakhir. Lambat laun ia akan pergi jua.
Ketepatan kenyataan ini adalah jelas kalau kita menoleh ke belakang melihat sejarah manusia. Tamadun manusia menghadapi detik-detik kegemilangan dan juga kejatuhannya. Institusi kemanusiaan yang menghadapi suasana kemelesetan akan satu ketika nanti menuju ke mercu kejayaan secara perlahan-lahan.
3. SETIAP MASALAH HARUS MEMPUNYAI PENGARUH POSITIF
Setiap masalah mengandungi bahan atau ramuan rahsia potensi yang kreatif, sama ada untuk diri anda atau pun untuk orang lain. Masalah yang dihadapi oleh seseorang boleh dijadikan modal bisnes yang menguntungkan orang lain.
Sebagai contoh, seseorang yang pernah diisytiharkan muflis oleh mahkamah boleh bertindak sebagai seorang penasihat kepada mereka yang akan diumumkan sebagai seorang muflis.
Masalah yang dihadapi oleh seseorang boleh memberi kesempatan atau peluang baik kepada orang lain pula.
4. SETIAP MASALAH BOLEH MENGUBAH SIKAP ANDA
Sebagai contoh, kita kadangkala bersua dengan seorang jurujual yang berjaya. Tetapi apabila diselidiki, ia berkelulusan dalam bidang sejarah dan pendidikan yang tidak ada kaitan dengan kerjayanya.
Sebenarnya, dia dahulu bekerja sebagai seorang guru. Tetapi bagi dia, kerjaya guru menjemukan sehinggakan telah menimbulkan banyak masalah kepada majikannya dan akhirnya diberhentikan kerja.
Kerana marah disebabkan pemberhentian kerjanya, dia berazam untuk menunjukkan kepada masyarakat bahawa dia juga boleh berjaya dalam hidup.
Kini, dia bersyukur kerana peristiwa dibuang kerja telah membuatkan dia berasa sangat marah sehingga dia bertekad untuk terus berusaha sehingga berjaya.
5. PILIHAN MENGAWAL MASALAH
Anda mungkin tidak dapat mengawal masalah. Tetapi anda boleh merancang tindakan balas terhadapnya. Sekiranya anda mengawal rancangan tindakan balas terhadap masalah hidup, ini bermakna anda telah dapat mengawal masalah yang melanda diri sendiri.
Masalah boleh membuat anda lemah atau sebaliknya. Ia juga boleh membuat anda hidup dengan lebih baik ataupun menderita. Semuanya bergantung kepada diri anda sendiri untuk menentukannya.
6. SETIAP MASALAH MEMPUNYAI TINDAK BALAS
Akhir sekali, orang-orang yang cekal hati boleh terus hidup walaupun dalam keadaan yang menyulitkan. Ini kerana mereka memilih untuk bertindak balas secara positif dalam keadaan sulit atau berbahaya walaupun ia bukanlah satu perkara yang mudah.
Misalnya, apakah tindak balas positif jika seseorang itu menghadapi masalah kewangan yang rumit? Dalam situasi ini, apakah tindakan positif yang harus diambil? Melarikan diri daripada penagih hutang? Mencari jalan keluar seperti minum arak sehingga mabuk atau sebagainya?
Tidak! Tindakan balas negatif itu hanyalah penyelesaian sementara yang boleh membuahkan lain-lain masalah baru.
Tindakan positif terhadap masalah itu memerlukan semangat yang kuat untuk membuat langkah pertama. Ia memerlukan keberanian untuk bersemuka dengan penagih hutang dan berunding secara jujur dan terus terang.
Jika mereka berkeras, maka jalan paling baik yang harus diambil adalah secara undang-undang dan terhormat, iaitu menerima perintah diisytiharkan sebagai seorang muflis oleh mahkamah.
Ringkasnya, sekiranya anda tidak dapat menyelesaikan masalah, maka anda harus mengendalikannya.
PENULIS adalah seorang bekas pengurus di sebuah syarikat GLC
Sumber : http : //www.utusan.com.m
Dicatat oleh SAHARUDDIN ABDULLAH di 4:21 PM No comments:
Peperiksaan - Tujuan dan Kepentingan
Oleh Dr Zaini Ujang
Kerangka ujian perlu dibentuk selaras dengan keperluan sistem pendidikan moden
SELAIN menentukan pencapaian seseorang pelajar, peperiksaan perlu dirangka supaya menjadi sebahagian kaedah menggalakkan pembelajaran, penyuburan budaya ilmu dan pemantapan budaya inovasi. Banyak kajian merumuskan bahawa peperiksaan untuk tujuan penanda aras pencapaian semata-mata tidak dapat mendorong minda dan minat pelajar untuk bersifat kreatif dan inovatif.
Sehubungan itu, Majlis Peperiksaan Malaysia (MPM) menganjurkan bengkel pengurusan skenario selama dua hari bermula 3 Ogos lalu untuk mendapatkan pandangan pakar dan pihak berkepentingan. Ini selari dengan inisiatif Kerajaan Malaysia untuk mengkaji semula kaedah pelaksanaan sistem penilaian pendidikan, terutama pada peringkat sekolah.
Memang dimaklumi bahawa peperiksaan masih diperlukan. Namun peperiksaan tidak lagi boleh dilaksanakan secara konvensional dan berorientasi kertas soalan semata-mata. Dalam konteks pendidikan, banyak kaedah penilaian pencapaian pelajar boleh digunakan seperti pengujian secara anjal termasuk penilaian berasaskan aktiviti di sekolah dengan penekanan lebih terhadap aspek praktikal.
Peperiksaan juga perlu dirangka agar menjadi pendorong supaya pelajar sentiasa ingin belajar dan meningkatkan kefahaman ilmu secara berterusan, tidak hanya terikat kepada musim peperiksaan untuk menjawab kertas soalan. Di samping boleh memahami sesuatu kandungan dalam sesuatu disiplin ilmu, peperiksaan juga perlu dirangka bagi meningkatkan integriti. Bukankah salah satu etika dalam peperiksaan ialah menjawab secara jelas berasaskan kefahaman, tidak meniru apatah lagi menipu.
Jika difahami dengan setepatnya dan dirangka sebaiknya, peperiksaan dapat menyuburkan minda kreatif dan inovatif. Menerusi kaedah penilaian berterusan sepanjang tahun sebagai contoh, maka seluruh aktiviti pelajar dalam dan luar bilik darjah boleh diolah supaya proses pembelajaran dapat dijalankan secara lebih bersahaja, holistik dan menyeronokkan.
Kita perlu adil terhadap semua pelajar kerana setiap individu mempunyai keupayaan dan keistimewaan tersendiri. Kadangkala bakat besar dalam sesuatu bidang hanya menyerlah jika bakat itu disuburkan menerusi aktiviti pembelajaran berterusan, bukan di atas kertas peperiksaan yang perlu dijawab dalam tempuh dua atau tiga jam. Itulah rasionalnya maka seluruh aktiviti pembelajaran perlu dirangka supaya penilaian dapat dilaksanakan secara lebih holistik, adil dan seimbang.
Di sinilah perlunya kita memahami sifat dan tabii manusia dalam konteks penilaian proses pembelajaran. Selain perlu disesuaikan dengan pelbagai tuntutan zaman seperti permintaan pasaran kerja, kemahiran baru dan trend semasa dari segi penggunaan teknologi, kita juga perlu kembali kepada hakikat keinsanan manusia adalah sebaik-baik kejadian oleh Allah Yang Maha Pencipta.
Justeru, fakulti keinsanan meliputi fizikal, intelektual, emosi, spiritual dan bermasyarakat perlu digabungkan secara sepadu dalam semua aspek kehidupan, apatah lagi proses pembelajaran untuk menyerlahkan komponen sebaik-baik kejadian itu. Tidak tepat jika proses pembelajaran, termasuk penilaian dalam pendidikan formal hanya tertumpu kepada aspek intelektual. Besar kemungkinan hasilnya ialah manusia tidak seimbang yang mengabaikan tuntutan beretika, berintegriti dan beramal salih.
Islam mengajar kita bahawa keistimewaan dan kemuliaan insan sebagai khalifah di bumi hanya boleh direalisasikan dengan ilmu pengetahuan. Justeru sejak Nabi Adam di alam syurga, baginda diajarkan nama ciptaan Allah. Dengan ilmu itulah Nabi Adam mengajar malaikat. Kemudian Allah mengarahkan malaikat sujud kepada Nabi Adam tanda kemuliaan insan dengan ilmu dan takwa. Al-Quran merakamkan peristiwa ini secara naratif (Al-Baqarah: 30-35).
Dengan ilmu maka bercambahlah hikmah, iaitu tahap lebih tinggi daripada sekadar mengetahui. Dari sudut bahasa, hikmah mempunyai sembilan pengertian iaitu keadilan, menahan marah, kenabian, lawan kepada kejahilan, kebenaran, meletakkan sesuatu pada tempatnya, perkataan yang betul, mencegah kerosakan dan mengetahui sebaik-baik perkara dengan sebaik-baik ilmu. Sebagai contoh, pengertian hikmah mengenai mengetahui sebaik-baik perkara dijelaskan dalam doa Nabi Ibrahim: “Ya Tuhanku, berikanlah kepadaku hikmah dan masukkanlah aku ke dalam golongan orang yang salih” (As-Syuara’: 83).
Dalam konteks semasa, kreativiti dan inovasi boleh disuburkan menerusi konsep dan aplikasi hikmah. Dalam bidang perundangan misalnya, kreativiti dan inovasi diserlahkan dalam bentuk perumusan fatwa baru. Dalam bidang sains fundamental pula, kreativiti dan inovasi membabitkan paradigma, teori, formula dan klon baru. Sementara dalam bidang sains gunaan, kejuruteraan dan perubatan pula, kreativiti dan inovasi membabitkan kaedah, prosedur, sistem, produk dan jenama baru.
Menerusi kefahaman jelas mengenai tabii keinsanan maka mudahlah kita merangka sistem penilaian bagi proses pendidikan pada pelbagai peringkat. Pada prinsipnya, ilmu dalam pelbagai perlu digarap sebaiknya, kemudian dinilai secara berterusan, holistik dan adil bagi memungkinkan seluruh dimensi pembelajaran dan fakulti keinsanan disuburkan sebaiknya sehingga terhasil hikmah dan bercambah budaya inovasi.
Demikian pertalian antara peperiksaan, proses pembelajaran, ilmu dan hikmah dalam konteks budaya inovasi. Secara konstruktif, budaya inovasi merujuk kepada kesediaan berubah, mencuba perkara baru dan cara baru dalam seluruh aspek kehidupan untuk kemakmuran, kedamaian, kesenangan, kesejahteraan dan kelestarian menerusi penyelesaian kreatif. Hasilnya ialah masyarakat yang kukuh dengan nilai ilmu dan hikmah yang memungkinkan bukan saja terbina sistem ekonomi berasaskan inovasi, malah negara maju dan tamadun besar.
Sumber : http : //www.bharian.com.my
Dicatat oleh SAHARUDDIN ABDULLAH di 4:17 PM 1 comment:
Wednesday, August 4, 2010
FOKUS SPM 2010 - Tajuk Utama
6. Telekomunikasi/ Jalur Lebar
7. Pembangunan Modal Insan
13. Program TV Realiti
14. Jenayah Samun dan Siber
Sekadar untuk panduan....Kuasai semua tajuk dengan sebaik mungkin.
Dicatat oleh SAHARUDDIN ABDULLAH di 9:17 PM No comments:
Tuesday, August 3, 2010
Remajaku - Mana Hala Tujumu
Hari ini remajuku tanpa cita
Hari ini remajaku tanpa rasa
Hari ini remajaku dimamah usia
Masa terus berlalu pergi
Semalam kita tinggalkan tanpa nesan
Kita telah jauh ditinggalkan
Pemimpin bangsaku kian lemah
Pewaris bangsaku kian lemas
generasi bangsaku kian hanyut
tanpa arah, tanpa pedoman
Ilmu yang dikendong tanpa amal
Tanpa usaha membendung rasa
Hanyut dibuai mimpi ngeri
Arak diteguk tanpa rasa hina
Perut wanita terus membesar
tanpa nasab yang nyata
Maruah dilonggok tanpa harga
Mat rempit dijalan-jalan raya
Dimana guru pembimbing bangsa
Dimana pemimpin yang berkuasa
Dimana juara yang sering berkata-kata
Untuk membela pewaris bangsa
yang terus dijajah minda
jangan diikut rasa hati
jangan diturut naluri diri
jangan disia-siakan maruah terperi
kita masih mampu berdiri
Dicatat oleh SAHARUDDIN ABDULLAH di 12:21 AM No comments:
PPSMI Merugikan Bangsa - Siapa Yang Harus Dipersalahkan.
Dasar kontroversi Pengajaran dan Pembelajaran Sains dan Matematik Dalam Bahasa Inggeris (PPSMI) menerima tamparan besar sekali lagi hari ini apabila kesemua lima sasterawan negara yang masih hidup menolaknya.
Buat pertama kali dalam sejarah penentangan dasar kerajaan, mereka melontarkan enam sebab penolakan dalam satu kenyataan bersama yang diedarkan pada sidang media di Rumah PENA pagi ini.
Kebanyakan pemenang Anugerah Nobel tidak datang dari negara pengguna bahasa Inggeris tetapi negara-negara seperti Perancis, Jerman, Jepun, Sepanyol Switzerland, India dan Bangladesh.
Kegagalan mengembalikan bahasa Melayu sebagai bahasa ilmu semua bidang menyebabkan pemimpin hari ini dirakam dalam sejarah sebagai "pemusnah bahasa Melayu yang telah lama menjadi lingua franca".
Penggunaan bahasa Inggeris untuk bidang terpilih dengan sendirinya menciptakan dua jenis kewarganegaraan.
Pertama, warganegara yang menguasai bahasa Inggeris dan sains teknologi dan kedua, warganegara yang berbahasa Melayu dan menguasai sastera dan sains sosial - bidang yang dianggap tidak penting dan lebih rendah darjatnya. [Baca teks penuh di sini]
Sebagai menguatkan bantahan mereka, dua tokoh sasterawan yang hadir - Datuk A Samad Said dan Muhammad Salleh - membayangkan akan membuang gelaran rasmi kerajaan itu "jika keadaan memerlukan".
"Oh, memang sanggup (buang gelaran). Memang sanggup. Sudah pun saya beritahu dalam wawancara (sebelum ini). Itu saya kira, kalau (dikatakan) sasterawan negara itu berdegar bunyinya, ambillah kesemuanya," kata A Samad.
Sementara Muhammad (foto kiri) pula berkata: "Kalau diperlukan saya akan sampai ke sini juga, ditempat yang diperlukan. Saya merasakan tragedi ini bukan tragedi orang lain, tetapi tragedi (kepada) saya."
"Dan tidak pernah berlaku kepada bahasa besar lain seperti yang berlaku kepada bahasa kita. Tidak berani orang sentuh bahasa Perancis misalnya.
"Cuba sentuh bahasa Inggeris, bahasa Scotland misalnya, apa akan berlaku?" soalnya.
"Dalam satu dunia tamadun, menteri tak ada hak menukar bahasa. Hanya bangsa itu sahaja berkumpulan mempunyai hak menukar bahasa itu. Orang lain tidak ada hak menukar bahasa itu."
Muhammad juga menafikan dakwaan beliau lambat tampil memperjuangkan pemansuhan PPSMI, berbeza dengan A Samad sebelum ini yang lebih ke depan.
"Pertamanya, kalau tidak di depan televisyen atau suratkhabar, saya ini tidak berapa terpilih. Tetapi hal ini telah kita kerjakan dari awal lagi.
"Saya pernah siapkan surat kepada (bekas perdana menteri) Tun Abdullah (Ahmad Badawi), kejar beliau di Putrajaya, beri surat itu.
"Tidak ada apa-apa (tindakan). Sewaktu saya di Tokyo, (saya) faks dari Tokyo. Lepas itu, macam-macam (tindakan) yang dikerjakan sejak beberapa tahun kebelakangan ini," katanya.
Ditanya sama ada beliau akan menurut jejak A Samad untuk berkempen di pentas politik dan pada pilihanraya kecil demi memperjuangkan pemansuhan PPSMI, Muhammad berkata:
"Boleh kempen, tetapi saya bukan orang politik. Intelektual juga ada tempatnya. Biarlah kita profesional. Yang pandai berpolitik itu, silakan," katanya, seorang penulis terkenal dengan esei budaya.
Tiga lagi sasterawan negara yang menentang dasar PPSMI - Datuk Shahnon Ahmad, Datuk Noordin Hassan dan Datuk Abdullah Hussain - tidak hadir kerana masalah kesihatan.
A Samad (foto kanan) menambah, kesemua sasterawan negara "akan terus berlawan" memperjuangkan pemansuhan PPSMI melalui cara masing-masing.
"Kita tidak boleh harap semua sasterawan negara membuat kerja yang sama. Tujuan dan matlamat sama, tetapi caranya lain.
"Ahli politik ini ada usia luputnya. Kuasawan ada tarikh luputnya. Sasterawan, kerana tidak ada tarikh luputnya, dia akan terus berlawan," kata pengarang itu yang terkenal dengan novel Salina.
Sementara itu, mengulas kenyataan Menteri Pelajaran Tan Sri Muhyiddin Yassin semalam, A Samad memberi amaran supaya ahli politik harus bersedia menghadapi "perlawanan" yang lebih hebat "jika tidak bersedia tunduk" pada desakan membatalkan PPSMI.
"Dan kalau ada yang bertanya saya, apakah akan dilakukan kalau kuasawan (ahli politik) ini tidak bersedia untuk untuk tunduk, (maka) perlawanan ini akan diteruskan dari belbagai sudut.
"Ertinya kuasawan harus bersedia menghadapi itu. Kita akan merakyatkan betul-betul (isu PPSMI), bahawa mereka ini akan hilang bahasa, mereka akan hilang jati diri."
Muhammad pula berkata, ruang perbincangan dengan menteri terbabit masih terbuka. Bagaimanapun keputusan yang dibuat hendaklah melibatkan kehendak rakyat terbanyak.
Muhyiddin semalam berkata kajian badan bebas mendapat hasil berlainan dengan perbincangan meja bulat anjuran kementeriannya kerana pesertanya tidak bercakap berdasarkan fakta dan bukti.
Mengulas kenyataan menteri itu, Muhammad mempertikaikan kesimpulan yang dibuat oleh kementerian tidak sama dengan butiran perbincangan meja bulat.
"Waktu saya menghadirinya, hampir 80 peratus tak bersetuju menggunakan bahasa Inggeris dalam bidang Sains dan Matematik. Tetapi akhirnya disimpulkan bahawa orang bersetuju.
"Saya masih ingat, yang bersetuju (ketika) itu hanyalah pegawai bank yang tidak tahu bercakap bahasa kebangsaan dan seorang lagi ibu kepada anak yang sedang bersekolah.
"Yang lain semua tidak bersetuju. (Wakil masyarakat) India dan Cina pun semua tidak bersetuju. Jadi, macam mana kesimpulan (boleh) jadi begini?" katanya.
Awal Mac lalu, A Samad mengejutkan dunia sastera tanah air dan nasionalis bahasa apabila menerajui ribuan penunjuk perasaan berarak ke Istana Negara bagi menyerahkan memorandum membantah dasar tersebut.
Sejak 1981, Malaysia menganugerahkan gelaran berprestij ini kepada sembilan tokoh sastera dan kreatif negara, terbaru Syed Othman Syed Omar atau lebih dikenali S Othman Kelantan pada 2003.
Negara kini sedang menyaring senarai tokoh untuk dicalonkan sebagai sasterawan negara ke-10.
Empat yang telah meninggal dunia: Kamaluddin Muhamad (popular dengan nama pena Keris Mas), Datuk Usman Awang, Muhammad Dahlan Abdul Biang (Arena Wati) dan Syed Othman.
Semuanya aktif dalam dunia sastera kecuali Noordin yang dikenali sebagai penggiat teater tersohor.
Dicatat oleh SAHARUDDIN ABDULLAH di 12:16 AM No comments:
Sastera Warisan Melayu - Mengapa Terus Tersisih
TERLALU banyak persoalan dan kesan yang terbit daripada pertanyaan di atas, disabitkan dengan sistem pendidikan di negara ini; perkembangan ilmu pengetahuan; peminggiran sastera di sebalik pemerkasaan bidang sains dan teknologi; perkembangan industri buku; pemartabatan pengarang dan sasterawan; kepentingan harta intelek yang tidak menjamin kehidupan sasterawan; Hari Seniman, dan akhir sekali sikap kita dalam pembinaan tamadun negara bangsa Malaysia yang diselaputi pelbagai gejala yang penuh paradoks.
Semua persoalan ini berada pada pertanyaan yang dijadikan tajuk wacana ini. Sesungguhnya, kita sedang dikepung oleh ironi dalam pelbagai dimensi!
Ada orang yakin sangat dengan pepatah Melayu, 'melentur buluh biarlah semasa rebung'. Ini mungkin sebuah mitos belaka. Tetapi hal itu juga berkaitan dengan faktor psikologi. Ertinya ada kebenaran jika ditelusuri dengan sebaik-baik mungkin, kesan pada jangka panjang pertumbuhan biologi seseorang insan, sejak dia didedahkan dengan sesuatu perkara atau disuburi oleh persekitaran yang dialaminya sehinggalah dia dewasa, dan dapat berfikir sendiri.
Secara lebih praktis, kita tentu sahaja dapat menerima pemahaman 'melentur' itu sebenarnya adalah salah satu proses pendidikan secara alami. Kalau dia tidak diasuh dengan betul, ada kemungkinan besar nanti, dia tidak boleh menjadi manusia yang sempurna - hilang sifat-sifat manusiawinya.
Nah, kalau begitu, bermakna kerja-kerja mengasuh, mendidik dan membesarkan manusia itu seharusnya dianggap satu tanggungjawab penting. Kalau dalam Islam, mendidik adalah satu fardu kifayah, justeru Islam tentu saja tidak mahu umatnya menjadi bahlul.
Ertinya dalam Islam, Tuhan menghendaki hamba-Nya terdiri daripada orang yang soleh, orang yang berakal dan berilmu untuk berada di sisi-Nya.
Jika demikian, mudahlah kita mengambil iktibar, bahawa sekiranya kita mahu maju dan menjadi umat yang berkembang ilmu pengetahuan, akal budi dan agamanya, tentulah seseorang itu harus dididik dan diasuh sejak masa kecilnya lagi. Tidak mungkin dia terus menjadi baik apabila besar, tanpa melalui proses sosial atau proses pembentukan akhlaknya terlebih dahulu.
Bertolak daripada proses pendidikan itu, bagaimana caranya dapat kita 'melentur rebung' itu agar bidang dan ilmu sastera tidak bersifat marginal, tetapi menepati sasaran dan pembentukan akhlak warganegara yang cemerlang dan berhemah tinggi.
Marginalisasi pelajaran sastera sama ada di peringkat sekolah rendah, menengah, dan tinggi di negara ini, tidak harus dibiarkan tanpa kesudahan, kerana manfaat sastera itu banyak dan menguntungkan banyak pihak.
Malaysia sudah mempunyai beberapa buah sekolah seni, tetapi pendidikan sastera terus diabaikan. Di sekolah menengah, Komponen Sastera Dalam Pengajaran Bahasa Melayu (Komsas) diperkenalkan 10 tahun lalu, tetapi sayangnya dunia sastera yang diajar itu (isitilah lain 'menempel') dalam mata pelajaran Bahasa Melayu.
Ini sudah tentu tidak menepati aspirasi pendidikan ilmu sastera itu sendiri. Paling ironi, di IPTA, di mana subjek sastera semakin disisihkan, baik pelajar mahupun oleh penguasa universiti yang sudah diselaputi virus kemaruk ketaksuban pada sains dan matematik, serta kebesaran pada bahasa Inggeris.
Sebelum ini, ada naib canselor yang mengarahkan kuliah bagi semua kursus (kecuali bahasa Melayu dan sastera Melayu) diajar dalam bahasa Inggeris? Fenomena songsang yang berlaku pada penguasa di menara gading itu juga harus dicantas dan digantikan dengan tokoh pendidik dan intelektual Melayu yang bervisi jauh, supaya mereka tidak terus rabun budaya dan bahasanya sendiri!
Kita tidak mahu tokoh yang menerajui bahtera bangsa itu terdiri daripada orang yang buta dan tuli budaya, bahasa dan bangsanya.
Ini adalah antara cabaran dan tantangan kepada Menteri Pelajaran dan Menteri Pengajian Tinggi. Janganlah ada orang yang akan mendidik rakyat negara ini daripada kalangan insan yang umpama 'kacang lupakan kulit' - mereka yang telah hilang teras nasionalisme dan patriotisme apabila amat ghairah hendak melakukan sesuatu yang baharu, tetapi sanggup menggadai maruah bahasa dan bangsanya.
Kerana proses pendidikan ini memakan masa panjang, dan membawa kesan yang berkekalan dalam diri manusia (rakyat) sepanjang hayat. Dengan ini apakah para penguasa dan mereka yang diamanahkan itu berasa tenang dan sentiasa berada di zon selesa walaupun memasuki pintu mahkamah di akhirat kelak?
Penulis ialah ahli Pena iaitu kerabat Gapena.
Sumber : http ://www.utusan.com.my/
Dicatat oleh SAHARUDDIN ABDULLAH di 12:12 AM No comments:
Newer Posts Older Posts Home
Subscribe to: Posts (Atom)
Time in Kuala Lumpur
Pautan Rakan Guru BM
BAHASAKU GLOBAL BANGSAKU GLOKAL
Catatan Cikgu Zulkarnain : Kemiskinan Bukan Penyebab Kegagalan - Jutaan insan yang berjaya pada hari ini merupakan golongan yang makan berlaukan garam, tidur berbantalkan lengan, ke sekolah meredah hutan, hidup dihimpi...
SELAMAT MENGHADAPI PEPERIKSAAN SPM 2021 -
- *MUNAJAT PEPERIKSAAN :* Ya Allah, Ya Tuhan Kami, Kami mohon keampunan Mu, kami mohon kerahmatan Mu, kami mohon taufik dan hidayah Mu ya Allah. Kau a...
LAMAN BIMBINGAN BAHASA MELAYU SPM MSAB(EC)
TEMPLATE PENULISAN RANCANGAN PELAJARAN HARIAN -
s a u j a n a m a t a
K2 : S8 - Novel - Peristiwa yang menarik dalam novel (novel Pantai Kasih) - Huraikan *dua* peristiwa yang menarik berdasarkan sebuah novel yang anda pelajari. [6 *markah*] Novel yang saya pelajari ialah Pantai Kasih. Antara per...
SINOPSIS NOVEL TIRANI (BAB 21 HINGGA BAB 24) - *BAB 21: SINAR DI HUJUNG TEROWONG* Di rumah Pak Cik Aziz perbincangan tentang pengambilalihan Chalet Iwana-Iwani sedang berjalan rancak. Pak Cik Aziz mener...
PEPERIKSAAN PERCUBAAN PULAU PINANG & SELANGOR - Assalamualaikum, Saya muat naik 2 set rangka isi lagi yakni untuk Pulau Pinang dan Selangor. Semoga bermanfaat kepada yang sudi meneliti. *PULAU PINANG* *1...
Dapatkan di pasaran -
SELAMAT HARI PEKERJA 2013 - PEKERJA PEMANGKIN TRANSFORMASI NEGARA
Mohd Azam Bin Ahmad- Guru Cemerlang Bahasa Melayu
- Menjelma Syawal berundur Ramadan... Syahdu gema takbir menyelusuri alam... Indahnya Idil Fitri.... Selamat Hari Raya minal idil wal faizin Maaf Zahir Batin
Fokus Soalan Novel SPM 2010 - Semua Jawapan berdasarkan Novel Di Hadapan Pulau dan Putera Gunung Tahan Negeri Perak 1. *Berdasarkan sebuah novel yang anda kaji jelaskan dua peristiwa ya...
STRATEGI MENJAWAB SOALAN PEMAHAMAN NOVEL SPM. - STRATEGI MENJAWAB SOALAN PEMAHAMAN NOVEL SPM. KERTAS 2 SPM: SOALAN 4 (a) dan (b) 1. Berdasarkan keperluan peperiksaan, ingatlah bahawa jawapan anda u...
CIKGUJANA IBRAHIM - ESEI-ESEI TERBAIK PELAJAR-PELAJAR
MELESTARIKAN ALAM SEKITAR - KEPADA ANAK-ANAK DIDIK, MAAF KERANA FORMAT SEBENAR FORUM TIDAK DAPAT DIPAPARKAN. NAMUN BEGITU, FORMATNYA MENYAMAI FORMAT WAWANCARA 1 WARISAN BANGSA AKTIVITI...
-Abdul Ghalib Yunus, Munsyi Dewan -
Majlis Guru Cemerlang Malaysia
Kamus Dewan Bahasa dan Pustaka
Laman Web SMK Sijangkang Jaya
Biro Pengaduan Awam JPM
Kesatuan Perkhidmatan Perguruan Kebangsaan
Kolej Komuniti Kuala Langat
Kepentingan Ilmu Dalam Kehidupan
Kepentingan Ilmu Dalam Kehidupan. Pendahuluan : "Tuntutlah ilmu dari buaian hingga ke liang lahad" dan " Ilmu Jambatan Hid...
Manfaat Mengadakan Rumah Terbuka Dalam Kalangan Masyarakat
AMALAN RUMAH TERBUKA (TEMA) Rumah terbuka atau ‘open house’ sudah menjadi lumrah pada sambutan perayaan di negara ini ter...
Punca-Punca Masalah Sosial dan Cara Mengatasi
Ini bukanlah yang terbaik - Sekadar panduan dan pencetus idea untuk semua calon SPM Masalah sosial dalam kalangan remaja semakin membimb...
Cara-cara Memulihara Alam Sekitar
Dalam era ledakan teknologi maklumat hari ini, sering kali kita melihat dan menatap pelbagai berita yang berkaitan alam sekitar....
Kesan Rasuah Kepada Negara
Tajuk Perbincangan Kumpulan 1 : Tingkatan 5 Sains 2 – SMK Sijangkang Jaya. Rasuah perosak utama masyarakat dan negara. B...
Faktor - Faktor Yang Menyebabkan Kejadian Tanah Runtuh
FAKTOR-FAKTOR (fokus) YANG MENYEBABKAN KEJADIAN TANAH RUNTUH (isu). Pendahuluan.             Dalam era ledakan teknologi m...
Langkah-langkah Memupuk Semangat Patriotik Dalam Kalangan Remaja
LANGKAH-LANGKAH MEMUPUK SEMANGAT PATRIOTIK Dewasa ini, golongan remaja dikatakan kurang mempunyai semangat patriotik. Isu yang m...
Memupuk Perpaduan Dalam Kalangan Rakyat
Usaha-usaha Mewujudkan Perpaduan Kaum di  Malaysia Isu perpaduan kaum merupakan satu usaha berterusan yang perlu dipikul dan...
Usaha-usaha Untuk Mengekalkan Perpaduan di Malaysia
USAHA-USAHA MEMPERKUKUH PERPADUAN KAUM RAKYAT MALAYSIA Malaysia terdiri daripada pelbagai lapisan Masyarakat. Sejak 31 Ogos 19...
Beberapa Contoh Karangan Pelajar
Karangan ini telah dibentangkan oleh pelajar 5 Sains 1 SMK Sijangkang Jaya sewaktu P & P pada 19 Januari 2012). Semoga dapat dimanfaatka...
Yang Bulat Tidak Datang Bergolek dan Yang Pipih Tdak Datang Melayang
Mula mengajar pada 01/12/1992 -31/12/2001 di Sekolah Rendah dan 01/01/2002 hingga sekarang di Sekolah Menengah.Pernah mengajar di SK Kuala Krau,Temerloh Pahang dan SK Kanchong Darat, Banting. Selepas memperoleh ijazah pertama dalam bidang bahasa, saya mengajar di SMK Sijangkang Jaya. Pada Tahun 1996 dan 2004 Mendapat Anugerah Perkhidmatan Cemerlang. Pada Tahun 2009 dilantik sebagai Guru Cemerlang Bahasa Melayu. Memperoleh anugerah pekhidmatan cemerlang kali ketiga pada tahun 2012. Pada 23 April 2015 berjaya memperoleh gred DG48. Terlibat sebagai penceramah dalam teknik menjawab kertas 1 Bahasa Melayu SPM sejak 2011. Penceramah dalam program PTRS Negeri Selangor. Terlibat dengan Bahagian Buku Teks, Bahagian Teknologi Pendidikan dan Lembaga Peperiksaan Malaysia.
View my complete profile
ORANG MELAYU : Jangan Cemar Bangsa dan Citra Islam
Kemalangan : Etika Islam Menjamin Keselamatan Peng...
Masalah Sosial Yang Menjijikan - Jangan Sekadar Me...
Tragedi Mercun ; Siapa yang Harus Dipersalahkan - ...
MERCUN ; Mengapa Kita Terus Jadi Bodoh - Dimanakah...
Doa Untuk Kesejaahteraan Keluarga
BAHASA MELAYU ? BAHASA MALAYSIA ? - Gunakan istila...
BAHASA MELAYU ? BAHASA MALAYSIA
6 langkah Untuk Kita Berjaya
Peperiksaan - Tujuan dan Kepentingan
FOKUS SPM 2010 - Tajuk Utama
Remajaku - Mana Hala Tujumu
PPSMI Merugikan Bangsa - Siapa Yang Harus Dipersal...
Sastera Warisan Melayu - Mengapa Terus Tersisih
Menuju Ke Puncak Jaya
Waktu Solat "Marilah Mengerjakan Solat"
SINOPSIS NOVEL TIRANI (BAB 21 HINGGA BAB 24) - *BAB 21: SINAR DI HUJUNG TEROWONG* Di rumah Pak Cik Aziz perbincangan tentang pengambilalihan Chalet Iwana-Iwani sedang berjalan rancak. Pak Cik Aziz mener...
Diari Seorang Guru ...
Berbloging kembali - In syaa Allah, saya akan kembali. Pada kali ini saya akan menulis tentang tatabahasa. Pelajar-pelajar 4sc1 tahun ini telah secara tidak langsung memberikan...
Walau apapun yang kita lakukakan, ingatlah kesan yang akan kita terima
Pautan Kasih Cantuman Jiwa
Ilmu adalah pelita hidup. Tuntulah ilmu dari buaian hingga ke liang lahad. Dalam zaman golablisasi ini, ilmu berada dihujung jari. Manfaatkan kemudahan yang ada untuk memperoleh ilmu yang bermanfaat untuk diri, keluarga, bangsa dan agama
Perkongsian Ilmu Pintar. Sama-sama kita gunakan blog ini untuk memperoleh ilmu pengetahuan. Awesome Inc. theme. Theme images by molotovcoketail. Powered by Blogger.